ผถห. SIMAT ใช้สิทธิมาตรา100 เรียกประชุมวิสามัญฯ จี้ปธ.บอร์ดเคลียร์ปม “เน็ตโซน C”
ผถห. SIMAT ใช้สิทธิมาตรา100 เรียกประชุมวิสามัญฯ จี้ปธ.บอร์ดเคลียร์ปม "เน็ตโซน C"
ผถห. SIMAT ใช้สิทธิมาตรา100 เรียกประชุมวิสามัญฯ จี้ปธ.บอร์ดเคลียร์ปม "เน็ตโซน C"
27 ต.ค. 2563

ผู้ถือหุ้น บริษัท ไซแมท เทคโนโลยี จำกัด (มหาชน)  หรือ SIMAT จำนวน 3 ราย ได้แก่ นายภิญโญ รุขพันธ์เมธี นายณัฐพงศ์ ศีตวรรัตน์ และนายดิษศรัย ปิณฑะดิษ ซึ่งถือหุ้นรวมกัน จำนวน 56,270,000 หุ้น คิดเป็นร้อยละ 10.683 ของจำนวนหุ้นที่จำหน่ายได้ทั้งหมดของบริษัทซึ่งเป็นจำนวนเกินกว่าร้อยละ 10 ของจำนวนหุ้นที่จำหน่ายได้ทั้งหมดของบริษัท ได้มีหนังสือถึงบริษัทเพื่อขอให้คณะกรรมการของบริษัทดำเนินการเรียกประชุมวิสามัญผู้ถือหุ้น ครั้งที่1/2563 ฉบับลงวันที่ 31 สิงหาคม 2563 ตามมาตรา 100 แห่งพระราชบัญญัติบริษัทมหาชนจำกัด พ.ศ. 2535 (“พ.ร.บ. บริษัทมหาชนจำกัด”) และคณะกรรมการของบริษัทได้รับหนังสือของผู้ถือหุ้นในช่วงระหว่างวันที่ 1 ถึง 2 กันยายน 2563 แต่คณะกรรมการของบริษัทมิได้จัดให้มีการประชุมวิสามัญผู้ถือหุ้น ครั้งที่ 1/2563เพื่อพิจารณาเรื่องตามที่ผู้ถือหุ้นร้องขอภายใน 45 วันนับจากวันที่ได้รับหนังสือดังกล่าวจากผู้ถือหุ้น
ด้วยเหตุดังกล่าวข้างต้น ข้าพเจ้าทั้งหลาย ได้แก่ (1) นายภิญโญ รุขพันธ์เมธี (2) นายณัฐพงศ์ ศีตวรรัตน์(3) นายดิษศรัย ปิณฑะดิษ (4) นางสาวรฐา วีระพงษ์ (5) นายอาดาม อินสว่าง (6) นางธนพร จันโท และ (7) นายธนกฤต ปุญญทรัพย์ ในฐานะผู้ถือหุ้นของบริษัท คิดเป็นร้อยละ 10.025ของจำนวนหุ้นที่จำหน่ายได้ทั้งหมดของบริษัท(รวมเรียกว่า “ผู้ถือหุ้น”) จึงขอใช้สิทธิตามมาตรา 100 แห่ง พ.ร.บ. บริษัทมหาชนจำกัด ในการเรียกประชุมวิสามัญผู้ถือหุ้นครั้งที่ 1/2563 ในวันที่ 27 พฤศจิกายน 2563 เวลา  09.30 น. ณ ห้องประชุม Timezone Function Room ชั้น 5 โรงแรม เอทัส บางกอก เลขที่ 49 ชอยร่วมฤตี ถนนเพลินจิต แขวงลุมพินี เขตปทุมวัน กรุงเทพมหานคร และกำหนดรายชื่อผู้ถือหุ้นที่มีสิทธิเข้าร่วมประชุม (Record Date) ในวันที่ 9 พฤศจิกายน 2563
สำหรับวาระประชุมในครั้งนี้ วาระที่ 1  ผู้ถือหุ้นได้ขอให้ประธานกรรมการบริหารชี้แจงการบริหารจัดการบริษัทภายใต้สัญญาบริการโครงการจัดให้มีบริการอินเตอร์เน็ตความเร็วสูงในพื้นที่ห่างไกล (Zone C) กลุ่ม 4 ภาคตะวันออกเฉียงเหนือ 2 เนื่องจาก คณะกรรมการบริหารของบริษัทได้บริหารจัดการบริษัทตามสัญญาบริการโครงการจัดให้มีบริการอินเตอร์เน็ตความเร็วสูงในพื้นที่ห่างไกล (Zone C) กลุ่มที่ 4 ภาคตะวันออกเฉียงเหนือ 2 (“สัญญา”) อย่างไม่โปร่งใสและไม่มีประสิทธิภาพ ซึ่งอาจก่อให้เกิดความเสียหายแก่บริษัท และคณะกรรมการบริหารมีพฤติการณ์อันแสดงให้เห็นว่าเอื้อประโยชน์แก่บุคคลภายนอกโดยไม่คำนึงถึงผลประโยชน์สูงสุดของบริษัทและผู้ถือหุ้น อันอาจก่อให้เกิดความเสียหายแก่บริษัท จึงเห็นสมควรให้ประธานกรรมการบริหารชี้แจงต่อผู้ถือหุ้นเกี่ยวกับการบริหารจัดการบริษัทภายใต้สัญญา
ในวาระที่ 2 เสนอให้พิจารณาอนุมัติแต่งตั้งกรรมการบริษัทเพิ่มเติมอีก 10 ท่าน เพื่อเข้ามาร่วมตรวจสอบการทำงานของคณะกรรมการในชุดปัจจุบัน เนื่องจากคณะกรรมการชุดปัจจุบันของบริษัทบริหารจัดการบริษัทอย่างไม่โปร่งใส ไม่มีประสิทธิภาพ รวมถึงไม่คำนึงถึงผลประโยชน์สูงสุดของบริษัทและผู้ถือหุ้น โดยรายชื่อกรรมการทั้ง 10 ที่เสนอรายชื่อไปนั้น มีคุณสมบัติครบถ้วนและไม่มีลักษณะต้องห้ามสำหรับการดำรงตำแหน่งกรรมการตามกฎหมายที่เกี่ยวข้อง
นอกจากนี้ในวาระที่ 5 ได้เสนอให้มีการเปลี่ยนแปลงบุคคลซึ่งดำรงตำแหน่งดังต่อไปนี้ (1) ประธานกรรมการบริหาร จาก นายทองคำ มานะศิลปพันธ์ เป็น นายนรัตถ์ สาระมาน  (2) รักษาการประธานเจ้าหน้าที่บริหาร จาก นายธรรมนูญ ก่อเกียรติวนิช เป็น นายนรัตถ์ สาระมาน และ (3) ประธานเจ้าหน้าที่ฝ่ายการเงิน/ผู้อำนายการอาวุโสฝ่ายบัญชีและการเงิน จาก นายธรรมนูญก่อเกียรติวนิช เป็น นายวิเชียร ลัคนาทิน
ทั้งนี้ เนื่องจาก คณะผู้บริหารของบริษัทบริหารจัดการบริษัทอย่างไม่มีประสิทธิภาพ ไม่โปร่งใสและมีพฤติการณ์ที่แสดงให้เห็นว่าเอื้อประโยชน์ต่อบุคคลภายนอก โดยไม่คำนึงถึงผลประโยชน์สูงสุดของบริษัทและผู้ถือหุ้นอันอาจก่อให้เกิดความเสียหายแก่บริษัท ดังนั้น จึงเห็นควรเปลี่ยนแปลงบุคคลซึ่งดำรงตำแหน่งประธานกรรมการบริหาร รักษาการประธานเจ้าหน้าที่บริหาร และประธานเจ้าหน้าที่ฝ่ายการเงิน/ผู้อำนวยการอาวุโสฝ่ายบัญชีและการเงิน เพื่อให้สอดคล้องกับการแต่งตั้งกรรมการเข้าใหม่และเพื่อเพิ่มประสิทธิภาพและความโปร่งใสในการบริหารจัดการของบริษัท
โดยผู้ถือหุ้นรายหนึ่งกล่าวว่า เชื่อว่าการจัดประชุมตามมาตรา 100 จะเป็นทางออกที่ดีสำหรับผู้ถือหุ้น SIMAT เนื่องจากมีการเสนอรายชื่อบุคคลที่มีความรู้ความสามารถเข้ามาดำรงตำแหน่งกรรมการ ซึ่งจะทำให้เกิดกระบวนการตรวจสอบการทำงานให้มีความโปร่งใส และมีธรรมาภิบาล ซึ่งมีส่วนสำคัญในการผลักดันธุรกิจให้เติบโตอย่างแข็งแกร่ง และยั่งยืนสร้างผลตอบแทนที่ดีให้กับผู้ถือหุ้นในอนาคต
 